Pakuotės lapelis: informacija pacientui

PRESTARIUM 2,5 mg plėvele dengtos tabletės
perindoprilio argininas

Atidžiai perskaitykite visą šį lapelį prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką.


Apie ką rašoma šiame lapelyje?
1.	Kas yra PRESTARIUM ir kam jis vartojamas
2.	Kas žinotina prieš vartojant PRESTARIUM 
3.	Kaip vartoti PRESTARIUM 
4.	Galimas šalutinis poveikis
5.	Kaip laikyti PRESTARIUM 
6.	Pakuotės turinys ir kita informacija


1.	Kas yra PRESTARIUM ir kam jis vartojamas

PRESTARIUM tabletės yra angiotenziną konvertuojančio fermento (AKF) inhibitorius. 
Jis plečia kraujagysles, todėl širdis lengviau gali varinėti kraują. 

PRESTARIUM vartojamas:
1. gydyti padidėjusiam kraujospūdžiui (hipertenzijai);
1. gydyti širdies nepakankamumui (kai širdis nesugeba aprūpinti organizmą reikalingu kraujo kiekiu);
-	sumažinti pavojui, kad gali būti širdies ligų komplikacijų, tokių kaip širdies priepuolis (miokardo infarktas), tiems sergantiesiems stabilia išemine širdies liga (tokia būklė, kai sumažėja ar visai nutrūksta kraujo pritekėjimas į širdį), kurie jau buvo sirgę miokardo infarktu ir (ar) jiems intervenciniu būdu pagerintas kraujo pritekėjimas į širdį, praplečiant kraujagysles, aprūpinančias širdį krauju.


2.	Kas žinotina prieš vartojant PRESTARIUM 

PRESTARIUM vartoti negalima:

-	jeigu yra alergija  perindopriliui arba bet kuriai pagalbinei šio vaisto medžiagai (jos išvardytos 6 skyriuje) arba kitokiems AKF inhibitoriams;
-	jeigu ankstesnio gydymo AKF inhibitoriais metu buvo sutinęs veidas, liežuvis ar gerklė, atsiradęs stiprus niežulys, pasireiškęs sunkus odos išbėrimas arba jeigu šių simptomų (tokia būklė vadinama angioneurozinė edema) buvo atsiradę jums ar jūsų šeimos nariui kitokiomis aplinkybėmis; 
-	jei esate daugiau nei 3 mėnesius nėščia. Taip pat yra geriau vengti PRESTARIUM vartoti ankstyvojo nėštumo metu (žr. skyrių „Nėštumas“);
-	jeigu Jūs sergate cukriniu diabetu arba Jūsų inkstų veikla sutrikusi ir Jums skirtas kraujospūdį mažinantis vaistas, kurio sudėtyje yra aliskireno;
· jeigu Jums atliekamos dializės arba kurios nors kitos rūšies kraujo filtracija. Priklausomai nuo dializei naudojamos įrangos, PRESTARIUM Jums gali netikti;
· jeigu yra inkstų veiklos sutrikimų, dėl kurių sumažėja inkstų aprūpinimas krauju (inkstų arterijos stenozė);
· jeigu vartojote ar šiuo metu vartojate sakubitrilą / valsartaną – vaistus širdies nepakankamumui gydyti, nes yra didesnė angioneurozinės edemos rizika (staigus tinimas po oda tokiose vietose kaip gerklė)  (žr. skyrius „Įspėjimai ir atsargumo priemonės“ ir „Kiti vaistai ir PRESTARIUM“).

Įspėjimai ir atsargumo priemonės

Pasitarkite su gydytoju, vaistininku arba slaugytoja, prieš pradėdami vartoti PRESTARIUM, jeigu: 
-	Jums yra aortos stenozė (svarbiausios iš širdies išeinančios kraujagyslės susiaurėjimas), hipertrofinė kardiomiopatija (širdies raumens liga) arba inkstų arterijų stenozė (inkstus krauju aprūpinančių arterijų susiaurėjimas); 
-	sergate bet kokia kita širdies liga;
-	sergate kepenų liga;
-	sergate inkstų liga arba jums atliekama dializė;
-	jeigu yra nenormaliai padidėjusi hormono, vadinamo aldosteronu, koncentracija Jūsų kraujyje (pirminis aldosteronizmas);
1. sergate kolagenoze (jungiamojo audinio liga), pvz., sistemine raudonąja vilklige ar sklerodermija; 
-	sergate cukriniu diabetu;
-	valgote maistą, kuriame ribojamas druskų kiekis, arba vartojate druskų pakaitalų, kuriuose yra kalio;
-	prieš anesteziją ir (arba) operaciją;
-	prieš mažo tankio lipoproteinų aferezę (cholesterolio šalinimą iš kraujo tam tikra įranga); 
-	prieš desensibilizuojamąjį gydymą, kad būtų sumažintas alerginis vapsvų ar bičių įgėlimo poveikis;
1. neseniai viduriavote arba vėmėte arba netekote skysčių;
1. gydytojas Jums yra sakęs, kad netoleruojate kai kurių cukrų;
1. 	jeigu vartojate kurį nors iš šių vaistų padidėjusiam kraujospūdžiui gydyti:
-	angiotenzino II receptorių blokatorių (AIIRB) (vadinamąjį sartaną, pavyzdžiui, valsartaną, telmisartaną, irbesartaną), ypač jei turite su diabetu susijusių inkstų sutrikimų,
-	aliskireną
Jūsų gydytojas gali reguliariai ištirti Jūsų inkstų funkciją, kraujospūdį ir elektrolitų kiekį (pvz., kalio) kraujyje.
Taip pat žiūrėkite informaciją, pateiktą poskyryje „PRESTARIUM vartoti negalima“.
1. esate juodaodis, nes galite turėti didesnę angioedemos riziką, be to, šis vaistas Jums gali būti ne toks veiksmingas mažinant kraujospūdį, palyginti su ne juodaodžiais pacientais;
1. jeigu vartojate kurį nors iš toliau išvardytų vaistų, nes padidėja angioneurozinės edemos rizika:
1. racekadotrilį (vartojamas viduriavimui gydyti);
1. sirolimuzą, everolimuzą, temsirolimuzą ir kitus vaistus, kurie priklauso mTOR inhibitoriais vadinamų vaistų grupei (vartojami, siekiant išvengti persodintų organų atmetimo ir vėžiui gydyti);
1. [bookmark: _Hlk505798063]sakubitrilą (tiekiamas pastovių dozių derinys su valsartanu), kuris vartojamas širdies nepakankamumo ilgalaikiam gydymui;
1. linagliptiną, saksagliptiną, sitagliptiną, vildagliptiną ir kitus vaistinius preparatus, priklausančius vaistų klasei, vadinamai gliptinais (vartojami diabetui gydyti).

Angioedema
Buvo pranešta apie angioedemos (sunkios alerginės reakcijos, kurios metu patinsta veidas, lūpos, liežuvis ar ryklė, tampa sunku ryti ar kvėpuoti) atvejus pacientams, gydytiems AKF inhibitoriais, įskaitant PRESTARIUM. Ši reakcija gali pasireikšti bet kuriuo gydymo kurso metu. Jeigu Jums atsiranda tokių simptomų, būtina nutraukti PRESTARIUM vartojimą ir nedelsiant kreiptis į gydytoją. Taip pat žr. 4 skyrių.

Jeigu manote, kad esate (arba galite tapti) nėščia, turite apie tai pasakyti savo gydytojui. Ankstyvuoju nėštumo laikotarpiu PRESTARIUM vartoti nerekomenduojama. Vartojamas po trečio nėštumo mėnesio, šis vaistas gali padaryti didžiulės žalos Jūsų kūdikiui, žr. skyrių “Nėštumas ir žindymo laikotarpis“.

Vaikams ir paaugliams
Perindoprilio vartoti vaikams ir paaugliams, jaunesniems kaip 18 metų amžiaus, nerekomenduojama.

Kiti vaistai ir PRESTARIUM 

Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. 
PRESTARIUM poveikiui įtaką gali daryti kiti kartu vartojami vaistai. Jūsų gydytojui gali tekti pakeisti vaisto dozę ir (arba) imtis kitų atsargumo priemonių. Tokiems vaistams priklauso:
1. kitokie preparatai nuo didelio kraujospūdžio ligos, įskaitant angiotenzino II receptorių blokatorius (ARB), aliskireną (taip pat žiūrėkite informaciją, pateiktą poskyriuose „PRESTARIUM vartoti negalima“ ir „Įspėjimai ir atsargumo priemonės“, ar diuretikus (vaistus, kurie padidina šlapimo išskyrimą per inkstus;
1. kalį organizme sulaikantys vaistai (tokie kaip triamterenas, amiloridas), kalio papildai, druskų papildai, kuriuose yra kalio, kiti vaistai, kurie didina kalio koncentracijas organizme (pvz., heparinas – vaistas, vartojamas skystinti kraują ir išvengti krešulių susidarymo; trimetoprimas ir kotrimoksazolas, kuris dar vadinamas trimetoprimu / sulfametoksazolu – vartojamas infekcijoms, sukeltoms bakterijų);
1. kalį organizme sulaikantys vaistai širdies nepakankamumo gydymui: eplerenonas ir spironolaktonas 12,5-50 mg dozių intervalu per parą;
1. eplerenonas (vaistas širdies nepakankamumo gydymui);
1. litis, vaistas nuo manijos ar depresijos;
1. nesteroidiniai vaistai nuo uždegimo (pvz., ibuprofenas) mažinti skausmui ar didelė acetilsaliclo rūgšties (daugelio vaistų nuo skausmo, karščiavimo ir mažinančių kraujo krešėjimą vaistų sudedamoji dalis) dozė;
1. vaistai cukriniam diabetui gydyti (pvz., insulinas arba metforminas);
1. baklofenas (vaistas raumenų sustandėjimui gydyti sergant tokiomis ligomis kaip išsėtinė sklerozė);
1. vaistai psichikos sutrikimams – depresijai, nerimui, šizofrenijai – gydyti (pvz., tricikliai antidepresantai, antipsichotikai);
1. imunosupresantai (vaistai, kurie sumažina gynybines organizmo funkcijas), vartojami autoimuninėms ligoms gydyti arba persodinus organus (pvz., ciklosporinas, takrolimuzas);
1. trimetoprimas (vaistas infekcijoms gydyti);
1. estramustinas (vaistas vėžiui gydyti);
1. vaistai, kurie dažniausiai vartojami viduriavimui gydyti (racekadotrilis) arba siekiant išvengti persodintų organų atmetimo (sirolimuzas, everolimuzas, temsirolimuzas ir kiti vaistai, kurie priklauso mTOR inhibitoriais vadinamų vaistų grupei). Žr. skyrių „Įspėjimai ir atsargumo priemonės“;
1. sakubitrilas / valsartanas (derinys vartojamas širdies nepakankamumo ilgalaikiam gydymui). Žr. skyrius „PRESTARIUM vartoti negalima“ ir „Įspėjimai ir atsargumo priemonės“;
1. alopurinolis (podagrai gydyti);
1. prokainamidas (nenormaliems širdies plakimams gydyti);
1. kraujagysles plečiantys vaistai, įskaitant nitratus; 
1. vaistai, vartojami žemam kraujospūdžiui, šokui ar astmai gydyti (pvz., efedrinas, noradrenalinas, adrenalinas);
1. aukso druskos, ypač skiriant jų į veną (jos skiriamos reumatoidinio artrito simptomams gydyti).

PRESTARIUM vartojimas su maistu ir gėrimu

PRESTARIUM geriau vartoti prieš valgį.

Nėštumas ir žindymo laikotarpis

[bookmark: OLE_LINK2][bookmark: OLE_LINK1]Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku. 

Nėštumas
Jeigu esate nėščia (manote, kad galite būti pastojusi), pasakykite apie tai gydytojui. Jūsų gydytojas lieps Jums nebevartoti vaisto prieš planuojant pastojimą arba iš karto sužinojus apie nėštumą ir paskirs kitą vaistinį preparatą vietoje PRESTARIUM. PRESTARIUM yra nerekomenduojamas ankstyvojo nėštumo laikotarpiu ir negali būti vartojamas, jei esate daugiau kaip tris mėnesius nėščia, nes tuomet jis gali labai pakenkti jūsų kūdikiui.

Žindymo laikotarpis

Pasakykite savo gydytojui, jei maitinate krūtimi ar ruošiatės pradėti tai daryti. PRESTARIUM nerekomenduojamas krūtimi maitinančioms motinoms. Jei motina nori maitinti krūtimi, gydytojas gali paskirti kitą vaistą, ypač jei norima žindyti naujagimį arba prieš laiką gimusį kūdikį.

Vairavimas ir mechanizmų valdymas

Įprastai budrumo PRESTARIUM tabletės nekeičia, tačiau dėl kraujospūdžio mažėjimo kai kuriems pacientams gali atsirasti galvos svaigimas arba nuovargis. Tokiu atveju gali sutrikti gebėjimas vairuoti ir valdyti mechanizmus.

PRESTARIUM sudėtyje yra laktozės
PRESTARIUM sudėtyje yra laktozės. Jeigu Jums gydytojas yra sakęs, kad netoleruojate kai kurių angliavandenių, prieš vartodami šį vaistą pasitarkite su gydytoju.

PRESTARIUM sudėtyje yra natrio
PRESTARIUM plėvele dengtoje tabletėje yra mažiau nei 1 mmol natrio (23 mg), t. y. jis beveik neturi reikšmės.


3.	Kaip vartoti PRESTARIUM 

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką. 
Tabletę reikia nuryti, geriausiai ryte, užsigeriant stikline vandens, prieš pusryčius. Jūsų gydytojas nuspręs, kokia dozė Jums tinka.
	
Rekomenduojama dozė
Padidėjęs kraujospūdis: įprasta pradinė ir palaikomoji dozė yra 5 mg vieną kartą per parą. Po vieno mėnesio, jei reikia, dozė gali būti padidinta iki 10 mg vieną kartą per parą. 10 mg per parą yra didžiausia dozė gydant aukštą kraujospūdį.
Jeigu Jums 65-eri ar daugiau metų, įprasta pradinė dozė yra 2,5 mg vieną kartą per parą. Po mėnesio ji gali būti padidinta iki 5 mg, o vėliau, jei reikia, – iki 10 mg vieną kartą per parą.

Širdies nepakankamumas: įprasta pradinė dozė yra 2,5 mg vieną kartą per parą. Po dviejų savaičių ji gali būti padidinta iki 5 mg vieną kartą per parą. Tokia dozė yra didžiausia rekomenduojama dozė gydant širdies nepakankamumą.

Stabili išeminė širdies liga: įprasta pradinė dozė yra 5 mg vieną kartą per parą. Po dviejų savaičių ji gali būti padidinta iki 10 mg vieną kartą per parą. Tai didžiausia rekomenduojama dozė sergant šia liga.
Jeigu Jums 65-eri ar daugiau metų, įprasta pradinė dozė yra 2,5 mg vieną kartą per parą. Po savaitės ji gali būti padidinta iki 5 mg, o dar po savaitės – iki 10 mg vieną kartą per parą.

Vartojimas vaikams ir paaugliams
Vartoti vaikams ir paaugliams nerekomenduojama.

Ką daryti pavartojus per didelę PRESTARIUM dozę?
 
Preparato perdozavus, reikia nedelsiant kviesti gydytoją arba artimiausios ligoninės skubiąją medicinos pagalbą. Dažniausias perdozavimo simptomas yra kraujospūdžio kritimas. Jam labai sumažėjus (atsiranda galvos svaigimas arba alpulys), reikia atsigulti ant nugaros ir pakelti aukščiau kojas. 

Pamiršus pavartoti PRESTARIUM 

Medikamento svarbu gerti kasdien, kadangi reguliarus gydymas yra veiksmingesnis. Jeigu praleidote  PRESTARIUM dozę, sekančią dozę gerkite įprastu metu. Negalima vartoti dvigubos dozės norint kompensuoti praleistą dozę.  

Nustojus vartoti PRESTARIUM 

Įprastai gydymas PRESTARIUM trunka visą gyvenimą, todėl prieš nutraukdami šio vaisto vartojimą pasitarkite su gydytoju.
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Tuoj pat nutraukite vaisto vartojimą ir nedelsdami praneškite savo gydytojui, jeigu Jums atsiranda bent vienas iš toliau nurodytų simptomų, kurie gali būti sunkūs: 
1. veido, lūpų, burnos, liežuvio ar gerklės patinimas, pasunkėjęs kvėpavimas (angioedema) (Žr. 2 skyrių „Įspėjimai ir atsargumo priemonės“) (nedažnas – gali pasireikšti mažiau kaip 1 iš 100 asmenų); 
1. smarkus svaigulys ar alpimas dėl žemo kraujospūdžio (dažnas – gali pasireikšti mažiau kaip 1 iš 10 asmenų);
1. neįprastai greitas ar nereguliarus širdies plakimas, skausmas krūtinėje (krūtinės angina) arba miokardo infarktas (labai retas – gali pasireikšti mažiau kaip 1 iš 10000 asmenų);
1. rankų ar kojų silpnumas, kalbos sutrikimas - tai gali būti insulto požymis (labai retas - gali pasireikšti mažiau kaip 1 iš 10000 asmenų);
1. staigus gargimas, skausmas krūtinėje, dusulys ar apsunkintas kvėpavimas (bronchų spazmas) (nedažnas - gali pasireikšti mažiau kaip 1 iš 100 asmenų),
1. kasos uždegimas, dėl kurio gali pasireikšti stiprus pilvo bei nugaros skausmas ir labai bloga bendra savijauta (labai retas – gali pasireikšti mažiau kaip 1 iš 10000 asmenų);
1. odos ar akių pageltimas (gelta) – tai gali būti hepatito požymis (labai retas – gali pasireikšti mažiau kaip 1 iš 10000 asmenų);
1. odos išbėrimas, dažnai prasidedantis nuo raudonų niežtinčių dėmių ant veido, rankų ar kojų (daugiaformė raudonė) (labai retas – gali pasireikšti mažiau kaip 1 iš 10000 asmenų).

Jeigu pastebite kurį nors toliau paminėtą šalutinį poveikį, pasakykite savo gydytojui. 

Dažnas (gali pasireikšti mažiau kaip 1 iš 10 asmenų): 
1. galvos skausmas, 
1. svaigulys, 
1. dilgčiojimai, 
1. matymo sutrikimai, 
1. spengimas ausyse, 
1. kosulys, 
1. apsunkintas kvėpavimas (dusulys), 
1. virškinimo trakto sutrikimai (pykinimas, vėmimas, pilvo skausmas, skonio sutrikimai, dispepsija (virškinimo sutrikimai), viduriavimas, vidurių užkietėjimas), 
1. alerginės reakcijos (odos išbėrimas, niežulys), 
1. mėšlungis, 
1. nuovargis.

Nedažnas (gali pasireikšti mažiau kaip 1 iš 100 asmenų): 
1. depresija,
1. nuotaikos svyravimai, 
1. miego sutrikimai, 
1. sausumas burnoje, 
1. smarkus niežulys arba sunkus odos bėrimas, 
1. pūslių susidarymas ant odos, 
1. inkstų sutrikimai, 
1. impotencija, 
1. prakaitavimas, 
1. eozinofilų (tam tikros baltųjų kraujo ląstelių rūšies) perteklius, 
1. mieguistumas, 
1. alpimas, 
1. širdies plakimo pojūtis, 
1. tachikardija, 
1. vaskulitas (kraujagyslių uždegimas), 
1. padidėjusio jautrumo šviesai reakcija (padidėjęs odos jautrumas saulei), 
1. artralgija (sąnarių skausmai), 
1. mialgija (raumenų skausmai), 
1. krūtinės skausmas, 
1. bendras negalavimas, 
1. periferinė edema, 
1. karščiavimas, 
1. nukritimas, 
1. laboratorinių tyrimų pokyčiai: didelė kalio koncentracija kraujyje, kuri normalizuojasi nutraukus gydymą, maža natrio koncentracija kraujyje, diabetu sergančių pacientų hipoglikemija (labai maža cukraus koncentracija kraujyje), padidėjusi šlapalo koncentracija kraujyje ir padidėjusi kreatinino koncentracija kraujyje.

Retas (gali pasireikšti mažiau kaip 1 iš 1000 asmenų):
1. ūmus inkstų funkcijos sutrikimas,
1. tamsios spalvos šlapimas, pykinimas ar vėmimas, raumenų mėšlungis, sumišimas ir priepuoliai. Tai gali būti būklės, vadinamos sutrikusios antidiurezinio hormono sekrecijos sindromu (SAHSS), simptomai,
1. šlapimo kiekio sumažėjimas arba šlapimo neišsiskyrimas,
1. staigus paraudimas,
1. žvynelinės pasunkėjimas;
1. laboratorinių parametrų pokyčiai: padidėjęs kepenų fermentų aktyvumas, didelė serumo bilirubino koncentracija.

Labai retas (gali pasireikšti mažiau kaip 1 iš 10000 asmenų): 
1. sumišimas, 
1. eozinofilinė pneumonija (reta plaučių uždegimo rūšis), 
1. rinitas (sloga ar užsikimšusi nosis), 
1. kraujo pokyčiai, tokie kaip mažas baltųjų ir raudonųjų kraujo kūnelių skaičius, žemas hemoglobino lygis, mažas kraujo plokštelių skaičius. 

Jeigu atsirado tokių simptomų, kiek galite greičiau kreipkitės į savo gydytoją.
Dažnis nežinomas (negali būti įvertintas pagal turimus duomenis): Rankų arba kojų pirštų spalvos pakitimas, tirpulys ir skausmas (Reino fenomenas).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui,vaistininkui arba slaugytojui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	Kaip laikyti PRESTARIUM 

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir tablečių talpyklės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
Tablečių talpyklę laikyti sandarią, kad vaistas būtų apsaugotas nuo drėgmės. 

Vaistų negalima išpilti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

PRESTARIUM sudėtis

1. Veiklioji medžiaga yra perindoprilio argininas. Kiekvienoje plėvele dengtoje tabletėje yra 1,6975 mg perindoprilio, atitinkančio 2,5 mg perindoprilio arginino.
1. Pagalbinės medžiagos. Tabletės branduolys: laktozė monohidratas, magnio stearatas, maltodekstrinas, hidrofobinis koloidinis silicio dioksidas, karboksimetilkrakmolo A natrio druska. Tabletės plėvelė: glicerolis, hipromeliozė, makrogolis 6000, magnio stearatas ir titano dioksidas.

PRESTARIUM išvaizda ir kiekis pakuotėje

PRESTARIUM 2,5 mg yra baltos, apvalios, išgaubtos plėvele dengtos tabletės. 
Dėžutė, kurioje yra 5, 10, 14, 20, 28, 30, 50, 60 (2 talpyklės po 30), 84 ( 3 talpyklės po 28), 90 ( 3 talpyklės po 30), 100 (2 talpyklės po 50), 120 (4 talpyklės po 30) arba 500 (10 talpyklių po 50) tablečių.
Gali būti tiekiamos ne visų dydžių pakuotės.

Registruotojas ir gamintojas

Registruotojas 
Les Laboratoires Servier
50, rue Carnot 
92284 Suresnes cedex
Prancūzija

Gamintojai
Les Laboratoires Servier Industrie		Servier (Ireland) Industries Ltd
905, route de Saran			Gorey Road
45520 Gidy				Arklow, Co. Wicklow
Prancūzija				Airija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB “SERVIER PHARMA”
Konstitucijos prospektas 7
09308 Vilnius, Lietuva
Telefonas 370 (5) 2 63 86 28 

Šis vaistas EEE valstybėse narėse registruotas tokiais pavadinimais:

	
	

	
	

	Kipras
	COVERSYL 2.5 mg

	Danija
	COVERSYL NOVUM 2.5 mg

	Estija
	Prestarium Arginine 2.5 mg

	Suomija
	COVERSYL NOVUM  2.5 mg

	Prancūzija
	COVERSYL 2,5 mg

	Vokietija
	COVERSUM Arginin 2.5 mg

	Graikija
	COVERSYL 2,5 mg

	Vengrija
	ARMIX 2.5 mg Servier

	Airija
	COVERSYL Arginine 2.5 mg film-coated tablets

	Italija
	COVERSYL 2.5 mg

	Lietuva
	PRESTARIUM 2.5 mg

	Olandija
	COVERSYL 2.5 mg

	Norvegija
	PERINDOPRILARGININ SERVIER 2.5 mg

	Lenkija
	PRESTARIUM 2.5 mg

	Slovakija
	PRESTARIUM A 2.5 mg 

	Slovėnija
	BIOPREXANIL 2.5 mg

	Švedija
	COVERSYL NOVUM 2.5 mg

	Jungtinė Karalystė
(Šiaurės Airija)
	COVERSYL Arginine 2.5 mg



Šis pakuotės lapelis paskutinį kartą peržiūrėtas 2021-10-04.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt

